Ministerul Sănătăţii Publice Nr. 1.061 din 31 august 2006

Casa Naţională de Asigurări de Sănătate Nr. 425 din 4 septembrie 2006

ORDIN
privind aprobarea organizării şi desfăşurării Programului naţional de diabet zaharat
Publicat în: Monitorul Oficial Nr. 803 din 25 septembrie 2006

    În temeiul prevederilor Legii bugetului de stat pe anul 2006 nr. 379/2005, cu modificările şi completările ulterioare, ale art. 362 şi 50 din Legea nr. 95/2006 privind reforma în domeniul sănătăţii, ale titlului VIII "Asigurările sociale de sănătate" din Legea nr. 95/2006, ale Hotărârii Guvernului nr. 706/2006 pentru aprobarea Contractului-cadru privind condiţiile acordării asistenţei medicale în cadrul sistemului de asigurări sociale de sănătate şi pentru aprobarea listei cuprinzând denumirile comune internaţionale ale medicamentelor din Nomenclatorul medicamentelor de uz uman, de care beneficiază asiguraţii în tratamentul ambulatoriu, cu sau fără contribuţie personală, pe bază de prescripţie medicală, cu modificările ulterioare, ale Hotărârii Guvernului nr. 862/2006 privind organizarea şi funcţionarea Ministerului Sănătăţii Publice,

    văzând Referatul de aprobare nr. E.N. 3.628/2006 al Ministerului Sănătăţii Publice şi nr. D.G. 4.065/2006 al Casei Naţionale de Asigurări de Sănătate,

    ministrul sănătăţii publice şi preşedintele Casei Naţionale de Asigurări de Sănătate emit următorul ordin:
    Art. 1 - (1) Programul naţional de diabet zaharat are ca scop îmbunătăţirea stării de sănătate, creşterea speranţei de viaţă a bolnavilor de diabet zaharat, precum şi asigurarea accesului la tratament al bolnavilor cu diabet zaharat, cuprinşi în program.

    (2) Programul naţional de diabet zaharat cuprinde trei componente, şi anume: "Prevenţia şi controlul în diabet şi alte boli de nutriţie", "Tratamentul cu insulină al bolnavilor cu diabet zaharat", şi "Tratamentul cu antidiabetice orale al bolnavilor cu diabet zaharat".

    (3) Programul naţional de diabet zaharat se finanţează integral din bugetul Ministerului Sănătăţii Publice prin transfer de la bugetul de stat către bugetul Fondului naţional unic de asigurări sociale de sănătate şi din venituri proprii, de la data intrării în vigoare a actului normativ emis în acest sens în condiţiile legii pentru componentele "Tratamentul cu insulină al bolnavilor cu diabet zaharat" şi "Tratamentul cu antidiabetice orale al bolnavilor cu diabet zaharat". Componenta "Prevenţia şi controlul în diabet şi alte boli de nutriţie" se va finanţa direct din bugetul Ministerului Sănătăţii Publice.

    Art. 2 - (1) Coordonarea activităţii de specialitate se realizează la nivel naţional prin Agenţia Naţională pentru Programe de Sănătate.

    (2) Coordonarea activităţii de specialitate se realizează la nivelul fiecărui judeţ prin unitatea judeţeană, respectiv a municipiului Bucureşti, de implementare a Programului naţional de diabet zaharat, structură fără personalitate juridică în cadrul serviciului programe de sănătate judeţean, denumită în continuare unitatea judeţeană, care se înfiinţează în termen de 5 zile de la publicarea în Monitorul Oficial al României, Partea I, a prezentului ordin.

    (3) Pe lângă rolul de coordonator, unitatea judeţeană implementează, validează, gestionează şi răspunde la nivel judeţean şi al municipiului Bucureşti de derularea Programului naţional de diabet zaharat.

    (4) Unitatea judeţeană este formată din:

    - medicii de specialitate sau cu competenţă în diabet, nutriţie şi boli metabolice din unităţi sanitare publice ori private, aflaţi în relaţie contractuală directă sau prin unităţile sanitare cu casele de asigurări de sănătate;

    - responsabilul judeţean şi al municipiului Bucureşti al programului de la nivelul autorităţii de sănătate publică;

    - responsabilul programului de la nivelul casei de asigurări de sănătate.

    (5) Activitatea unităţii judeţene este coordonată de responsabilul judeţean şi al municipiului Bucureşti al programului de la nivelul autorităţii de sănătate publică.

    Art. 3 - (1) Pentru creşterea accesului la îngrijiri, monitorizarea bolnavilor cu diabet zaharat se asigură de către medicii de familie, medicii specialişti desemnaţi şi medicii de specialitate sau cu competenţă în diabet, nutriţie şi boli metabolice.

    (2) Medicii specialişti desemnaţi, aflaţi în relaţie contractuală cu casele de asigurări de sănătate, sunt nominalizaţi de autoritatea de sănătate publică judeţeană la propunerea unităţii judeţene, în condiţiile în care există un deficit de medici de specialitate sau cu competenţă în diabet, nutriţie şi boli metabolice.

    (3) Medicii de familie aflaţi în relaţie contractuală cu casele de asigurări de sănătate asigură monitorizarea bolnavilor cu diabet zaharat tip 2 cu medicaţie orală, conform recomandărilor medicului specialist sau cu competenţă în diabet, nutriţie şi boli metabolice.

    (4) Medicii specialişti desemnaţi asigură monitorizarea bolnavilor cu diabet zaharat insulinotrataţi conform recomandărilor medicului specialist sau cu competenţă în diabet, nutriţie şi boli metabolice.

    (5) Medicii de specialitate sau cu competenţă în diabet, nutriţie şi boli metabolice asigură monitorizarea tuturor bolnavilor cu diabet zaharat cuprinşi în program, fac evaluarea iniţială, stabilesc schema terapeutică şi planul de monitorizare şi asigură reevaluarea bolnavilor cu diabet zaharat.

    (6) Transmiterea schemelor terapeutice şi a planului de monitorizare individual, prin scrisoare medicală, de la medicii specialişti sau cu competenţă în diabet, nutriţie şi boli metabolice la medicii de familie şi la medicii specialişti desemnaţi se face prin intermediul bolnavului.

    (7) Modul de acordare a consultaţiilor, prescrierea tratamentului şi responsabilităţile medicilor sunt prevăzute în anexa care face parte integrantă din prezentul ordin.

    Art. 4 - (1) Monitorizarea bolnavilor cu diabet zaharat tip 2 cu medicaţie orală specifică face parte din serviciile medicale prevăzute în pachetul de servicii de bază pentru asistenţa primară.

    (2) Monitorizarea bolnavilor insulinotrataţi face parte din serviciile medicale prevăzute în pachetul de servicii de bază pentru asistenţă medicală ambulatorie de specialitate.

    (3) Decontarea serviciilor menţionate la alin. (1) şi (2) se realizează conform prevederilor Contractului-cadru privind condiţiile acordării asistenţei medicale în cadrul sistemului de asigurări sociale de sănătate şi ale normelor metodologice de aplicare a acestuia.

    Art. 5 - (1) Medicamentele specifice diabetului zaharat se acordă pe baza prescripţiilor medicale eliberate de către medicii de specialitate sau cu competenţă în diabet, nutriţie şi boli metabolice, de către medicii specialişti desemnaţi şi de către medicii de familie (conform schemei terapeutice stabilite în scrisoarea medicală de către medicul de specialitate sau cu competenţă în diabet, nutriţie şi boli metabolice), conform dispoziţiilor legale în vigoare.

    (2) Medicamentele antidiabetice pentru tratamentul bolnavilor cu diabet zaharat se prescriu pentru o perioadă de până la 90 de zile.

    Art. 6 - Pentru creşterea accesului la tratament al bolnavilor cu diabet zaharat cuprinşi în program, eliberarea medicamentelor antidiabetice orale se face prin farmaciile cu circuit deschis aflate în relaţie contractuală cu casele de asigurări de sănătate, începând cu data de 1 octombrie 2006.

    Art. 7 - (1) Eliberarea medicamentelor antidiabetice de tipul insulinelor se realizează prin farmaciile cu circuit închis aparţinând unităţilor sanitare din reţeaua Ministerului Sănătăţii Publice sau ale ministerelor şi instituţiilor cu reţea sanitară proprie.

    (2) Unităţile sanitare, inclusiv cele ale ministerelor şi instituţiilor cu reţea sanitară proprie, prin ale căror farmacii se eliberează medicamentele antidiabetice de tipul insulinelor, se propun de autoritatea de sănătate publică judeţeană şi direcţiile medicale ale ministerelor şi instituţiilor cu reţea sanitară proprie, se aprobă de către ministrul sănătăţii publice şi sunt comunicate Casei Naţionale de Asigurări de Sănătate.

    (3) Achiziţia medicamentelor antidiabetice de tipul insulinelor se realizează prin licitaţie deschisă organizată la nivel naţional de Ministerul Sănătăţii Publice împreună cu Casa Naţională de Asigurări de Sănătate, potrivit dispoziţiilor legale în vigoare.

    (4) Modul de achiziţie, contractare şi eliberare a medicamentelor antidiabetice de tipul insulinelor se efectuează potrivit procedurilor cuprinse în Ordinul ministrului sănătăţii publice şi al preşedintelui Casei Naţionale de Asigurări de Sănătate nr. 671/253/2006 pentru aprobarea Normelor metodologice privind încheierea şi derularea contractelor de achiziţii publice pentru medicamente şi/sau materiale sanitare specifice, necesare realizării programului, respectiv subprogramelor naţionale cu scop curativ finanţate din bugetul Fondului naţional unic de asigurări sociale de sănătate.

    Art. 8 - Ministerul Sănătăţii Publice va pune la dispoziţia celor cu responsabilităţi în derularea Programului naţional de diabet zaharat softul certificat, iar medicilor de familie le va asigura şi testele şi glucometrele necesare monitorizării bolnavilor cu diabet zaharat pe care îi au în evidenţă potrivit prezentului ordin.

    Art. 9 - (1) Dispoziţiile prezentului ordin se aplică şi unităţilor sanitare aparţinând ministerelor şi instituţiilor cu reţea sanitară proprie.

    (2) Dispoziţiile prezentului ordin se aplică începând cu data de 1 octombrie 2006.

    Art. 10 - Ministerul Sănătăţii Publice, Casa Naţională de Asigurări de Sănătate, autorităţile de sănătate publică judeţene, casele de asigurări de sănătate judeţene, instituţiile, structurile nominalizate şi furnizorii de servicii medicale şi farmaceutice duc la îndeplinire prevederile prezentului ordin.

    Art. 11 - Prezentul ordin va fi publicat în Monitorul Oficial al României, Partea I.

Ministrul sănătăţii publice,

Gheorghe Eugen Nicolăescu
Preşedintele Casei Naţionale de Asigurări de Sănătate,

Cristian Vlădescu

    Anexă
NORME TEHNICE

privind modul de acordare a consultaţiilor şi prescrierea tratamentului în cadrul Programului naţional de diabet zaharat şi responsabilităţile participanţilor la program

    I. Modul de acordare a consultaţiilor şi prescrierea tratamentului

    1. Consultaţia de includere în program sau excluderea din program

    Includerea şi excluderea în/din program se vor asigura exclusiv de către medicii de specialitate sau cu competenţă în diabet, nutriţie şi boli metabolice, indiferent dacă lucrează în unităţi sanitare publice ori private, aflaţi în relaţie contractuală directă sau prin unităţile sanitare cu casele de asigurări de sănătate. Responsabilitatea stabilirii schemei terapeutice, a includerii sau excluderii în/din program aparţine exclusiv medicului specialist sau cu competenţă în diabet, nutriţie şi boli metabolice şi se face conform protocolului aprobat.

    2. Consultaţia de control se efectuează de către medicul de specialitate sau cu competenţă în diabet, nutriţie şi boli metabolice, de către medicul de familie ori medicul specialist desemnat, pe bază de scrisoare medicală trimisă de către medicul de specialitate sau cu competenţă în diabet, nutriţie şi boli metabolice, cu excepţia copiilor şi a gravidelor cu diabet zaharat, pentru care consultaţia de control se face exclusiv de către medicul de specialitate sau cu competenţă în diabet, nutriţie şi boli metabolice.

    a) Colaborarea medicului de specialitate sau cu competenţă în diabet, nutriţie şi boli metabolice cu medicii de familie, precum şi cu medicii specialişti desemnaţi trebuie să fie bazată permanent pe scrisoarea medicală, ceea ce permite şi obligă înregistrarea în fişa bolnavului a tuturor modificărilor survenite.

    b) Prescrierea medicaţiei va fi făcută de medicul de familie numai pentru beneficiarii noninsulinotrataţi ai programului, conform schemei terapeutice iniţiate de medicul de specialitate sau cu competenţă în diabet, nutriţie şi boli metabolice şi planului de monitorizare.

    c) Prescrierea medicaţiei va fi făcută de medicii specialişti desemnaţi, pentru beneficiarii insulinotrataţi ai programului, conform schemei terapeutice iniţiate de medicul de specialitate sau cu competenţă în diabet, nutriţie şi boli metabolice şi planului de monitorizare.

    d) Necesitatea modificării schemei de tratament îndreptăţeşte şi obligă medicul de familie şi medicii specialişti desemnaţi să trimită bolnavul medicului de specialitate sau cu competenţă în diabet, nutriţie şi boli metabolice care va elabora noua schemă terapeutică.

    e) Pacienţilor cu terapie mixtă tratamentul cu antidiabetice orale (ADO) le va fi prescris de către medicul de specialitate sau cu competenţă în diabet, nutriţie şi boli metabolice ori de către medicul desemnat.

    f) La pacienţii care nu ating ţintele terapeutice, obiective care trebuie cunoscute în amănunţime şi consemnate în fişa bolnavului, ori în cazul apariţiei complicaţiilor cronice (oftalmologice, renale, neurologice, cardiovasculare etc.) se impun controale mai frecvente din partea medicului de specialitate sau cu competenţă în diabet, nutriţie şi boli metabolice, conform planului de monitorizare din scrisoarea medicală.

    g) Îngrijirea copiilor cu diabet zaharat se va face în exclusivitate de către medicii de specialitate sau cu competenţă în diabet, nutriţie şi boli metabolice.

    h) Îngrijirea gravidelor cu diabet zaharat (preexistent sarcinii ori gestaţional) se va face în exclusivitate de către medicii de specialitate sau cu competenţă în diabet, nutriţie şi boli metabolice.

    i) Medicii de familie şi medicii specialişti desemnaţi în derularea programului au obligaţia de a trimite pacienţii cu diabet zaharat la cel puţin două consultaţii de control pe an la medicul de specialitate sau cu competenţă în diabet, nutriţie şi boli metabolice, conform schemei terapeutice iniţiate şi calendarului planului de monitorizare precizat de către acesta.

    j) Medicii de familie şi medicii specialişti desemnaţi au obligaţia să urmeze cursuri de instruire în diabet, nutriţie şi boli metabolice, organizate prin Ministerul Sănătăţii Publice.

    3. Consultaţia anuală de bilanţ se efectuează de către medicul de specialitate sau cu competenţă în diabet, nutriţie şi boli metabolice şi trebuie să conţină evaluarea planului terapeutic şi de recuperare, precum şi a examenelor paraclinice dictate de starea bolnavului, obligatoriu hemoglobina glicozilată (HbA1C).

    II. Responsabilităţile participanţilor la program

    1. Medicul de familie are următoarele responsabilităţi:

    a) să asigure efectuarea depistării diabetului zaharat, prin efectuarea glicemiei à jeun la următoarele categorii de persoane asigurate:

    Diabetul zaharat tip 2 la persoanele cu risc:

    - vârsta peste 45 de ani, la fiecare 3 ani;

    - vârsta sub 45 de ani, cu unul dintre următorii factori de risc:

    • obezitate (IMC ≥ 30 kg/m2);

    • rudă de gradul I cu diabet zaharat;

    • naşterea unui copil > 4 kg sau diagnostic de diabet gestaţional;

    • HTA (≥ 140/90 mm Hg);

    • HDL colesterol ≤ 0,9 mmol/l (≤ 35 mg/dl) şi/sau TG ≥ 2,2 mmol/l (≥ 200 mg/dl);

    • diagnostic anterior de STG (scăderea toleranţei la glucoză) sau GBM (glicemie bazală modificată);

    • boala cardiovasculară;

    • simptome sugestive de diabet.

    Gravidelor cu risc crescut li se recomandă testul de diagnostic în momentul luării în evidenţă.

    Gravidelor cu risc moderat, li se recomandă testul de diagnostic în săptămânile 24 - 28 de sarcină.

    Gravidelor cu risc scăzut de a dezvolta diabet gestaţional nu le este necesară testarea. În această categorie sunt incluse gravidele care întrunesc toate criteriile de mai jos:

    - vârsta sub 25 de ani;

    - greutate normală înainte de sarcină;

    - membră a unei etnii cu risc scăzut de diabet gestaţional;

    - fără istoric familial de diabet zaharat;

    - fără istorie personală de intoleranţă la glucoză;

    - fără istorie personală de probleme obstetricale;

    b) să îndrume bolnavul, în cazul unei valori patologice a glicemiei, cu bilet de trimitere la medicul de specialitate sau cu competenţă în diabet, nutriţie şi boli metabolice, pentru stabilirea diagnosticului şi eventuala includere în program;

    c) să consemneze în fişa de consultaţie medicală, la primirea confirmării diagnosticului prin scrisoare medicală, diagnosticul complet, regimul igieno-dietetic şi de activitate, termenele (calendarul) la care se vor efectua examenele medicale de control clinic şi paraclinic, schema terapeutică - planul de monitorizare:

    - parametrii antropometrici: greutate, înălţime, circumferinţa abdominală;

    - tensiune arterială;

    - glicemie à jeun;

    - reacţii adverse;

    - stil de viaţă - alimentaţie, activitate fizică, consum de alcool, fumat, stres;

    - aderenţă la tratament;

    - condiţii de viaţă;

    d) să constituie evidenţe distincte pentru bolnavii cu diabet zaharat tip 2 controlat prin optimizarea stilului de viaţă şi pentru bolnavii cu diabet zaharat tip 2 controlat prin optimizarea stilului de viaţă şi medicaţie orală specifică;

    e) să ia bolnavul în evidenţă pentru tratament şi monitorizare continuă, completând toate datele necesare Registrului Naţional de Diabet Zaharat transmise prin intermediul registrului judeţean de diabet zaharat, în ordine cronologică, prin softul certificat şi dedicat acestuia;

    f) să întreţină baza de date printr-un soft dedicat numai după ce acesta va fi certificat, instalat şi funcţional, prin care va raporta activitatea componentei judeţene a Registrului Naţional de Diabet Zaharat;

    g) să prescrie medicaţia conform schemei terapeutice stabilite în scrisoarea medicală de către medicul de specialitate sau cu competenţă în diabet, nutriţie şi boli metabolice şi să o consemneze în fişa bolnavului;

    h) să supravegheze bolnavul în respectarea regimului igieno-dietetic şi de activitate prescris şi să urmărească ca acesta să se prezinte la examenele medicale de control potrivit calendarului stabilit;

    i) să trimită bolnavul cu scrisoare medicală la medicul de specialitate sau cu competenţă în diabet, nutriţie şi boli metabolice, la cel puţin două consultaţii de control pe an sau ori de câte ori apare necesitatea modificării schemei de tratament;

    j) în cazul în care se infirmă diagnosticul de diabet zaharat, să completeze în fişa de consultaţii diagnosticul şi indicaţiile prescrise, fără evidenţă specială;

    k) să efectueze consultaţiile de control şi să facă prescrierile conform scrisorii medicale adresate lui de către medicii de specialitate sau cu competenţă în diabet, nutriţie şi boli metabolice;

    l) să transmită medicului de specialitate sau cu competenţă în diabet, nutriţie şi boli metabolice pentru consultaţia de control şi bilanţ scrisoarea medicală care va cuprinde datele solicitate de specialist la iniţierea tratamentului, clinice şi paraclinice, date despre stilul şi condiţiile de viaţă, aderenţa la tratament, posibile bariere.

    2. Medicul de specialitate desemnat are următoarele responsabilităţi:

    a) la suspiciunea de diabet zaharat, să îndrume bolnavul cu bilet de trimitere la medicul de specialitate sau cu competenţă în diabet, nutriţie şi boli metabolice, pentru stabilirea diagnosticului şi eventuala includere în program;

    b) la primirea confirmării diagnosticului prin scrisoare medicală, să consemneze în fişa de consultaţie diagnosticul complet, regimul igieno-dietetic şi de activitate, termenele (calendarul) la care se vor efectua examenele medicale de control clinic şi paraclinic, schema terapeutică - planul de monitorizare;

    c) la bolnavii insulinotrataţi, să efectueze consultaţiile de control şi să prescrie medicaţia conform schemei terapeutice stabilite în scrisoarea medicală de către medicul de specialitate sau cu competenţă în diabet, nutriţie şi boli metabolice şi să le consemneze în fişa medicală;

    d) să întreţină baza de date printr-un soft dedicat numai după ce acesta va fi certificat, instalat şi funcţional, prin care să raporteze activitatea componentei judeţene a Registrului Naţional de Diabet Zaharat.

    3. Medicul de specialitate sau cu competenţă în diabet, nutriţie şi boli metabolice are următoarele responsabilităţi:

    a) să precizeze diagnosticul de certitudine şi să includă bolnavul în program;

    b) să stabilească scheme terapeutice şi calendarul planului de monitorizare pentru fiecare bolnav cu diabet zaharat în conformitate cu protocolul terapeutic. Iniţierea tratamentului cu analogi de insulină şi/sau tiazolidindione (glitazone) se aprobă de comitetul de conducere al unităţii judeţene;

    c) să efectueze consultaţiile de includere în program, de control, de bilanţ şi să prescrie medicaţie specifică atât beneficiarilor insulinotrataţi, cât şi celor trataţi cu antidiabetice orale, la care consideră necesară supravegherea strictă şi directă a bolnavului;

    d) să gestioneze derularea programului prin intermediul componentei judeţene a Registrului Naţional de Diabet Zaharat prin softul dedicat numai după ce acesta va fi certificat, instalat şi funcţional;

    e) să transmită datele la componenta judeţeană a Registrului Naţional de Diabet Zaharat, să realizeze evidenţa bolnavului aflat în tratament şi să planifice evaluarea periodică, în funcţie de evoluţia bolii;

    f) să emită scrisori medicale către medicii de familie pe lista cărora este înscris bolnavul cu diabet zaharat tip 2 controlat prin optimizarea stilului de viaţă sau pentru bolnavii cu diabet zaharat tip 2 controlat prin optimizarea stilului de viaţă şi medicaţie orală specifică;

    g) să emită scrisori medicale către medicii specialişti desemnaţi pentru bolnavii insulinotrataţi, după caz;

    h) scrisorile medicale vor preciza, în conformitate cu protocolul terapeutic, recomandări de dietă, schemele terapeutice, medicaţie specifică (forma comercială, doză, ritm etc.), medicaţie pentru complicaţii şi/sau patologie asociată, alte examinări, data următorului control şi calendarul planului de monitorizare a pacienţilor cu diabet zaharat, inclusiv data următorului control;

    i) să valideze semestrial, cu ocazia consultaţiei de control, schemele terapeutice pentru bolnavii aflaţi în evidenţa medicilor de familie şi a medicilor specialişti desemnaţi;

    j) să prelucreze, să centralizeze şi să înainteze lunar către comitetul de conducere al unităţii judeţene datele înregistrate la nivel de bolnav şi să facă raportările în format electronic, pentru întreţinerea componentei judeţene a Registrului Naţional de Diabet Zaharat;

    k) să propună comitetului de conducere al unităţii judeţene bolnavi pentru instituirea terapiei intensive prin pompe de insulină, conform criteriilor aprobate;

    l) să propună comitetului de conducere al unităţii judeţene bolnavi pentru instituirea automonitorizării prin program, conform criteriilor aprobate;

    m) să raporteze caselor de asigurări de sănătate CNP-urile beneficiarilor programului pentru componentele "Tratamentul cu insulină al bolnavilor cu diabet zaharat" şi "Tratamentul cu antidiabetice orale al bolnavilor cu diabet zaharat". Raportarea se face pe liste separate, pentru fiecare categorie de tratament (cu insulină, cu ADO şi mixt);

    n) să asigure transmiterea prin scrisoare medicală a schemelor terapeutice şi a planului de monitorizare individual către medicii de familie şi către medicii specialişti desemnaţi, prin scrisoare medicală, prin intermediul pacientului.

    4. Unitatea sanitară publică sau privată are următoarele responsabilităţi:

    a) în situaţia depistării unui caz nou de diabet zaharat, va înştiinţa medicul de specialitate sau cu competenţă în diabet, nutriţie şi boli metabolice şi unitatea judeţeană în vederea includerii în program;

    b) unităţile sanitare prevăzute la art. 7 alin. (2) din ordin, prin ale căror farmacii cu circuit închis se vor elibera insuline, sunt obligate să înregistreze setul de date existente la nivel de bolnav în programul informatic pus la dispoziţie de casele de asigurări de sănătate;

    c) dispune măsurile necesare în vederea asigurării realizării obiectivelor programului;

    d) răspunde de organizarea, monitorizarea şi buna desfăşurare a activităţilor medicale din cadrul programului de sănătate;

    e) elaborează necesarul lunar de insuline, ţinând cont de numărul de bolnavi de diabet zaharat aflaţi în tratament cu insuline şi de stocurile de medicamente la data întocmirii acestuia. Necesarul lunar va fi transmis Casei Naţionale de Asigurări de Sănătate, cu avizul prealabil al unităţii judeţene, în intervalul 20 - 25 din luna în curs pentru luna următoare, atât în format electronic, cât şi prin fax prin unitatea judeţeană;

    f) răspunde de raportarea corectă şi la timp a datelor către autorităţile de sănătate publică şi casele de asigurări de sănătate;

    g) răspunde de modul de organizare a contabilităţii, a evidenţelor tehnico-operative, de exactitatea şi realitatea datelor raportate autorităţilor de sănătate publică şi caselor de asigurări de sănătate, precum şi altor instituţii abilitate de lege;

    h) răspunde de aplicarea prevederilor Ordinului ministrului sănătăţii nr. 86/2006 în ceea ce priveşte derularea programului, respectiv a subprogramelor naţionale cu scop curativ finanţate din bugetul Fondului naţional unic de asigurări sociale de sănătate, şi a normelor metodologice de organizare, finanţare, monitorizare şi control al acestora, precum şi ale Ordinului ministrului sănătăţii publice şi al preşedintelui Casei Naţionale de Asigurări de Sănătate nr. 671/253/2006 pentru aprobarea Normelor metodologice privind încheierea şi derularea contractelor de achiziţii publice pentru medicamente şi/sau materiale sanitare specifice, necesare realizării programului, respectiv subprogramelor naţionale cu scop curativ finanţate din bugetul Fondului naţional unic de asigurări sociale de sănătate.

    5. Unitatea judeţeană de implementare a Programului naţional de diabet zaharat:

    a) va avea un comitet de conducere format din: coordonator, respectiv responsabilul judeţean şi al municipiului Bucureşti al programului de la nivelul autorităţii de sănătate publică, coordonator medical, respectiv coordonatorul centrului judeţean de diabet şi boli de nutriţie, iar în cazul Institutului de Diabet, Nutriţie şi Boli Metabolice "Prof. dr. N. Paulescu", de directorul medical al institutului, responsabil al programului din partea casei de asigurări de sănătate şi, după caz, 2 până la 4 membri aleşi în şedinţa de constituire a unităţii judeţene, precum şi membri ai comisiei de specialitate a Ministerului Sănătăţii Publice, după caz;

    b) funcţionează folosind structura şi resursele tehnice ale centrului judeţean de diabet şi boli de nutriţie, respectiv ale Institutului de Diabet, Nutriţie şi Boli Metabolice "Prof. dr. N. Paulescu" pentru Bucureşti, şi va fi coordonată de responsabilul programului de la nivelul autorităţii de sănătate publică, numit coordonator de program;

    c) implementează, coordonează, validează, gestionează şi răspunde de derularea programului printr-un soft dedicat, numai după ce acesta va fi certificat, instalat şi funcţional, prin care va raporta activitatea componentei judeţene a Registrului Naţional de Diabet Zaharat;

    d) va întreţine baza de date şi va transmite datele necesare privind:

    - includerea sau excluderea bolnavilor în/din program;

    - desemnarea medicilor care derulează programul;

    - stabilirea schemelor terapeutice individuale în funcţie de protocolul terapeutic şi fondurile aprobate;

    - iniţierea schemei terapeutice pentru analogi de insulină şi/sau tiazolidindione (glitazone);

    e) stabileşte limitele de cheltuieli pe fiecare unitate sanitară prevăzută la art. 7 alin. (2) din ordin, prin ale cărei farmacii cu circuit închis se distribuie insuline, cu încadrarea în bugetul aprobat pe judeţ;

    f) la nivelul unităţii judeţene funcţionează secretariatul tehnic, susţinut financiar prin program din fonduri de la bugetul de stat, componenta "Prevenţia şi controlul în diabet şi alte boli de nutriţie". Acest secretariat va avea cel puţin un operator/programator analist/statistician, angajat pentru gestionarea componentei judeţene a Registrului Naţional de Diabet Zaharat;

    g) coordonează, asigură şi răspunde de funcţionarea Registrului Naţional de Diabet Zaharat - componenta judeţeană (colectarea de date, transmiterea datelor, menţinerea şi întreţinerea sistemului informatizat);

    h) semestrial, unitatea judeţeană analizează datele la nivel de pacient din componenta judeţeană a Registrului Naţional de Diabet Zaharat şi validează prin coordonatorul medical lista bolnavilor aflaţi în tratament şi monitorizare la medicii de familie, medicii desemnaţi ori medicii de specialitate sau cu competenţă în diabet, nutriţie şi boli metabolice;

    i) până în data de 10 a fiecărei luni comitetul de conducere al unităţii judeţene analizează şi validează prin coordonatorul medical necesarul pentru medicamente antidiabetice (orale şi insulină) în baza schemelor terapeutice şi în limita de cheltuieli;

    j) secretariatul tehnic realizează evidenţa bolnavilor cuprinşi în program, pe medic de familie, schemă terapeutică şi distribuţie teritorială, în 45 de zile de la publicarea ordinului în Monitorul Oficial al României, Partea I;

    k) secretariatul tehnic va constitui în format electronic baza de date a judeţului. Datele solicitate de Unitatea centrală de implementare a Programului naţional de diabet zaharat se transmit, cu avizul coordonatorului unităţii judeţene, trimestrial, până cel târziu în data de 25 a lunii următoare încheierii fiecărui trimestru;

    l) în data de 10 a fiecărei luni va transmite prin e-mail şi prin poştă Unităţii centrale de implementare a Programului naţional de diabet zaharat modificările şi actualizările survenite în cursul lunii precedente, precum şi, trimestrial, raportul privind derularea programului, cu indicatorii fizici şi de eficienţă ai acestuia;

    m) în intervalul 20 - 25 din luna în curs, pentru luna următoare, comitetul de conducere al unităţii judeţene va transmite Casei Naţionale de Asigurări de Sănătate, atât în format electronic, cât şi prin fax, necesarul de insuline avizat, pentru fiecare dintre unităţile sanitare prevăzute la art. 7 alin. (2) din ordin;

    n) în data de 25 a fiecărei luni comitetul de conducere al unităţii judeţene, după analiza schemelor terapeutice, transmite prin e-mail şi prin poştă Unităţii centrale de implementare a Programului naţional de diabet zaharat necesarul estimat de medicamente antidiabetice orale, conform raportărilor din componenta judeţeană a Registrului Naţional de Diabet Zaharat, avizat de casa de asigurări de sănătate pentru încadrarea în limita de cheltuieli pentru luna următoare;

    o) răspunde, prin comitetul de conducere, de încadrarea în fondurile aprobate;

    p) analizează, aprobă şi organizează, în limita bugetului, propunerile medicilor de specialitate sau cu competenţă în diabet, nutriţie şi boli metabolice privind automonitorizarea beneficiarilor de program (cantitate, durată) şi constituie o evidenţă separată a acestora;

    q) propune Unităţii centrale de implementare a Programului naţional de diabet zaharat bolnavi pentru instituirea terapiei intensive prin pompe de insulină, conform criteriilor aprobate, şi asigură consumabilele în urma aprobării Unităţii centrale de implementare a Programului naţional de diabet zaharat, după instalarea dispozitivului, în centrul desemnat;

    r) organizează şi coordonează programele de instruire a medicilor de familie, în cadrul educaţiei medicale continue (EMC) (strategii, curricula, personal);

    s) pentru activitatea desfăşurată la nivelul unităţii judeţene, medicii de specialitate sau cu competenţă în diabet, nutriţie şi boli metabolice pot primi o remuneraţie proporţională cu numărul de bolnavi la nivel de program naţional, cu finanţare de la bugetul de stat, prin Ministerul Sănătăţii Publice.

    6. Unitatea centrală de implementare a Programului naţional de diabet zaharat:

    a) coordonează, asigură şi răspunde de funcţionarea Registrului Naţional de Diabet Zaharat (colectarea de date, transmiterea datelor, menţinerea şi întreţinerea sistemului informatizat);

    b) aprobă propunerile unităţii judeţene de instituire a terapiei intensive prin pompe de insulină pentru bolnavii care au primit avizul unităţii judeţene conform criteriilor aprobate de Comisia de diabet şi endocrinologie a Ministerului Sănătăţii Publice;

    c) comunică Casei Naţionale de Asigurări de Sănătate farmaciile cu circuit închis desemnate să elibereze tratamentul cu insulină, în vederea distribuţiei comenzilor lunare;

    d) solicită trimestrial, anual şi ori de câte ori este nevoie indicatorii specifici de program de la unitatea judeţeană, conform metodologiei stabilite prin Ordinul ministrului sănătăţii publice nr. 86/2006 pentru aprobarea programelor şi subprogramelor de sănătate finanţate din bugetul de stat în anul 2006;

    e) analizează datele specifice pe program, primite din teritoriu, şi elaborează rapoartele de evaluare a programului, pe baza indicatorilor specifici şi a altor date statistice relevante;

    f) primeşte anual, trimestrial şi ori de câte ori este nevoie de la Casa Naţională de Asigurări de Sănătate consumurile de medicamente antidiabetice pentru componentele "Tratamentul cu insulină al bolnavilor cu diabet zaharat" şi "Tratamentul cu antidiabetice orale al bolnavilor cu diabet zaharat";

    g) solicită ori de câte ori este nevoie date suplimentare de raportare privind cele trei componente: "Prevenţia şi controlul în diabet şi alte boli de nutriţie", "Tratamentul cu insulină al bolnavilor cu diabet zaharat" şi "Tratamentul cu antidiabetice orale al bolnavilor cu diabet zaharat";

    h) pe baza datelor primite elaborează strategii, sinteze şi propuneri de reorganizare şi prioritizare a intervenţiilor specifice din cadrul programului, pe care le înaintează Agenţiei Naţionale pentru Programe de Sănătate şi Casei Naţionale de Asigurări de Sănătate;

    i) propune spre aprobare Agenţiei Naţionale pentru Programe de Sănătate alocarea fondurilor pe componente de program şi repartiţia pe judeţe, pe baza analizei propunerilor primite de la unităţile judeţene de implementare;

    j) ajută Agenţia Naţională pentru Programe de Sănătate în prevenirea şi gestionarea situaţiilor de criză posibile;

    k) monitorizează şi evaluează trimestrial modul de implementare şi realizarea obiectivelor programului şi propune Agenţiei Naţionale pentru Programe de Sănătate măsuri de îmbunătăţire;

    l) are rol consultativ pentru Agenţia Naţională pentru Programe de Sănătate în ceea ce priveşte managementul programului;

    m) colaborează cu alte instituţii şi organizaţii guvernamentale şi nonguvernamentale pentru asigurarea continuităţii şi corelării cu alte programe în domeniu, finanţate din alte surse;

    n) răspunde de încadrarea în bugetul aprobat la nivel naţional.

    7. Casele de asigurări de sănătate au următoarele responsabilităţi:

    a) în cadrul comitetului director al unităţii judeţene, prin responsabilul desemnat de casa de asigurări de sănătate, colaborează la realizarea evidenţei beneficiarilor cuprinşi în program pe medic de familie, schemei terapeutice, distribuţiei teritoriale, precum şi încadrarea în bugetul alocat;

    b) pun la dispoziţia unităţii judeţene datele şi informaţiile solicitate, existente la nivelul casei de asigurări de sănătate privind derularea programului, prin intermediul responsabilului programului din partea casei de asigurări de sănătate;

    c) contractează cu farmaciile cu circuit deschis, conform normelor de aplicare a Contractului-cadru privind condiţiile acordării asistenţei medicale în cadrul sistemului de asigurări sociale de sănătate, în limita fondurilor prevăzute distinct;

    d) decontează lunar contravaloarea medicamentelor antidiabetice orale eliberate, pe baza facturilor, borderourilor distincte, însoţite de prescripţiile medicale eliberate;

    e) asigură redistribuirea trimestrială a fondurilor disponibile în funcţie de adresabilitate la farmaciile contractante, în limita sumelor alocate cu această destinaţie;

    f) trimestrial transmit Casei Naţionale de Asigurări de Sănătate, pentru a fi comunicate Ministerului Sănătăţii Publice, cantitatea şi valoarea medicamentelor eliberate de farmacii, în vederea reîntregirii fondurilor necesare pentru medicamente antidiabetice orale şi insuline de către Ministerul Sănătăţii Publice.

    8. Autoritatea de sănătate publică are următoarele responsabilităţi:

    a) implementează strategiile şi propune structurile implicate în prevenţia şi terapia diabetului zaharat şi a complicaţiilor sale cronice (depistare, monitorizare, automonitorizare, pompe de insulină, scheme terapeutice etc.);

    b) asigură şi evaluează calitatea îngrijirii conform protocoalelor terapeutice;

    c) asigură activitatea de coordonare, îndrumare şi control al calităţii îngrijirii;

    d) asigură şi verifică activitatea unităţii judeţene şi ia măsurile ce se impun;

    e) nominalizează, la propunerea unităţii judeţene, medicii specialişti care vor monitoriza şi prescrie tratamentul antidiabetic;

    f) propune spre aprobare şi nominalizare Ministerului Sănătăţii Publice, la recomandarea unităţii judeţene, unităţile sanitare cu farmacii cu circuit închis, inclusiv cele ale ministerelor cu reţea proprie, prin care se va derula componenta "Tratamentul cu insulină al bolnavilor cu diabet zaharat" a programului;

    g) supraveghează derularea programului, controlând activ atât terapia asigurată prin acest program, cât şi prevenţia;

    h) răspunde de încadrarea în fondurile aprobate cu această destinaţie;

    i) gestionează produsele şi alocarea resurselor necesare automonitorizării şi tratamentului prin perfuzie continuă (pompe de insulină);

    j) verifică îndeplinirea angajamentelor tuturor participanţilor, şi în cazul neîndeplinirii sarcinilor sau responsabilităţilor va institui un plan de măsuri de remediere ori va face propuneri de sancţionare conform legii;

    k) verifică şi coordonează componenta judeţeană a Registrului Naţional de Diabet Zaharat;

    l) Ministerul Sănătăţii Publice, prin autorităţile de sănătate publică, organizează cursuri de instruire în diabet, nutriţie şi boli metabolice pentru medicii de familie şi medicii specialişti desemnaţi.

    9. Unităţile farmaceutice au următoarele responsabilităţi:

    a) farmaciile cu circuit deschis asigură aprovizionarea continuă cu medicamentele antidiabetice orale, stabilite în cadrul programului, cu asigurarea unui stoc minim echivalent medicamentelor antidiabetice orale eliberate în cursul lunii precedente;

    b) farmaciile cu circuit închis nominalizate de Ministerul Sănătăţii Publice asigură aprovizionarea continuă cu medicamentele specifice diabetului zaharat de tipul insulinelor, de la furnizorii desemnaţi câştigători ai licitaţiilor organizate de Ministerul Sănătăţii Publice, în condiţiile legii şi cu preţurile adjudecate;

    c) farmaciile vor raporta lunar, utilizând un program dedicat şi acreditat de Casa Naţională de Asigurări de Sănătate, datele referitoare la consumul de medicamente specifice tratamentului diabetului zaharat.
_____________
